กยศ.ติวเข้มเด็กนักเรียนห้ามเบี้ยวหนี้
กยศ. จับมือ ตลท. จัดหลักสูตรติวสร้างวินัยลูกหนี้เด็กนักเรียนชำระหนี้ให้ตรงเวลา
29 พ.ค. 2562

กยศ. จับมือ ตลท. จัดหลักสูตรติวสร้างวินัยลูกหนี้เด็กนักเรียนชำระหนี้ให้ตรงเวลา
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ. ร่วมกับตลาดหลักทรัพย์แห่งประเทศไทย (ตลท.) จัดทำหลักสูตรการเรียนออนไลน์ เงินทองต้องวางแผน เพื่อสร้างวินัยทางการเงินให้แก่นักเรียน นักศึกษาผู้กู้ยืมทั่วประเทศ และสร้างความรู้การเงินขั้นพื้นฐาน โดยตั้งเป้าหมายมีกลุ่ม นักเรียน นักศึกษา ผู้กู้ยืมเงิน กยศ. ครอบคลุมกว่า 600,000 คน
ทั้งนี้ การเรียนผ่าน ช่องทางอีเล็กทรอนิกส์ จะเป็นทางเลือกในการนับเป็นชั่วโมงจิตอาสาของผู้กู้ยืมเงิน เพื่อใช้เวลาว่างให้เป็นประโยชน์ เมื่อเรียนจบหลักสูตรผู้กู้ยืมสามารถพิมพ์ประกาศนียบัตร ไปยื่นให้กับสถานศึกษา และนับเป็นชั่วโมงจิตอาสา 3 ชั่วโมง นำไปสะสมจำนวนชั่วโมงจิตอาสาให้ครบตามที่กองทุนกำหนดไว้ 36 ชั่วโมงต่อปี
"ปัจจุบันปัญหาลูกหนี้ กยศ. ที่ชำระหนี้ไม่ได้มาจากสาเหตุ ยากจน ขาดจิตสำนึก และขาดวินัยทางการเงิน ที่เป็นปัญหาใหญ่ที่สุด ซึ่งโครงการที่ กยศ. ร่วมมือกับ ตลท. จะมีส่วนช่วยแก้ปัญหาให้ลูกหนี้ของ กยศ. มีวินัยทางการเงินมากขึ้น" นายชัยณรงค์ กล่าว




นายชัยณรงค์ กล่าวว่า ตั้งแต่ กยศ. ให้กรมบัญชีกลางหักชำระลูกหนี้ กยศ. ในส่วนที่รับราชการ ให้กรมสรรพากรหักเงินลูกหนี้ที่เป็นข้าราชการท้องถิ่น และให้บริษัทขนาดใหญ่กว่า 100 แห่ง หักเงินชำระหนี้ของลูกหนี้ให้กับ กยศ. ตรง ทำให้การชำระหนี้ของ กยศ. ดีขึ้น คาดว่าการชำระหนี้หักจากบัญชีปีนี้จะสูงถึง 6,000 ล้านบาท ทำให้ปีนี้จะมีลูกหนี้ กยศ. ชำระหนี้รวมมากกว่า 3 หมื่นล้านบาท ทำให้ กยศ. มีเงินไปปล่อยกู้ต่อโดยไม่ต้องพึ่งเงินจากงบประมาณรายจ่ายของประเทศเหมือนที่ผ่านมา
นอกจากนี้ กยศ.ได้เริ่มทยอยปรับลดดอกเบี้ยและลดเงินต้นให้กับเด็กนักเรียน นักศึกษาตามโครงการส่งเสริมการพัฒนาทุนมนุษย์เพื่อรองรับ 10 อุตสาหกรรมเป้าหมาย และ 3 โครงสร้างพื้นฐานที่ได้รับอนุมัติจาก ครม.ไปแล้ว เพื่อส่งเสริมการเรียนในสาขาวิชาที่เป็นความต้องการของตลาดแรงงานยุคใหม่ โดยคาดว่าในปีการศึกษา 2562 ซึ่งเป็นปีแรกจะมีผู้ได้รับสิทธิ 2-3 หมื่นราย ใช้เงินสนับสนุนไปกว่า 1,700 ล้านบาท
กยศ.ประเมินว่า จะสามารถผลิตแรงงานเข้าระบบไม่น้อยกว่า 150,000 คน โดยสิทธิประโยชน์ ในระดับปริญญาตรี ผู้กู้ยืมเงินที่กำลังศึกษาหรือกำลังจะเข้าศึกษา เมื่อสำเร็จการศึกษาในสาขาวิชาที่กำหนด กยศ. จะคิดดอกเบี้ยไม่เกิน 0.5% และลดเงินต้น 30% ส่วนระดับอาชีวศึกษาจะคิดดอกเบี้ยไม่เกิน 0.5% และได้ส่วนลดเงินต้น 50%